<classify> SERIKALI ya Kenya imepitisha uamuzi wa kuzuia uingizaji nchini humu malori yaliyotumika maarufu kama Mtumba yenye uwezo wa kubeba kuanzia tani 3.5 na kuendelea. Hatua hiyo inatarajiwa kunufaisha waunganishaji wa magari wanaofanya kazi hiyo nchini humu, kampuni za Isuzu East Africa na Simba Corporation kutokana na Shirika za Viwango Kenya Kebs kuelekeza kuwa, viwango hivyo vipya kwa magari vimethibitishwa na serikali na wadau na kuzuia biashara ya magari hayo.Viwango hivyo vipya KS 1515: 2019 vinakuwa mbadala wa viwango vilivyotumika kwa muda mrefu tangu mwaka 2000 na viwango vipya vinatarajiwa kuanza kutekelezwa karibuni. Zuio hilo la malori linakuja baada ya serikali kutoa pendekezo pia kuzuia kuingizwa kwa magari ya abiria yaliyotumika. Tofauti kati ya mwaka wa kusajiliwa na ule wa kutengenezwa isizidi mwaka mmoja ilisema sehemu ya sera hiyo mpya. Matrekta yote yenye umri wa zaidi ya miaka mitano kuanzia Julai mwaka huu, miaka mitatu kuanzia Julai 2021 na kusajiliwa mwaka 2023 hayataruhusiwa kuingia nchini. Utekelezaji wake utakapoanza, inatarajia kuongeza mahitaji ya magari yanayounganishwa nchini Kenya kama vile Isuzu kwa mabasi na magari makubwa pamoja na Simba inayojishughulisha na kuunganisha magari ya Mitsubishi.Mtendaji Mkuu wa Isuzu na Mwenyekiti wa Taasisi ya Kenya Motor Industry Association KMI Rita Kavashe alisema inakadiriwa kuwa uingizaji wa magari makubwa yaliyotumika ya kiwango hicho ni 10,000 kwa mwaka, hivyo kwa viwango hivyo vipya wanatarajia kuuza magari zaidi. Alisema kiwango hicho kilichokuwa kikiingizwa nchini ni asilimia 70 ya magari yote yanayonunuliwa kwa mwaka wakati kampuni zinaounganisha magari kama Isuzu na Simba wanazalisha magari 5,000 kwa mwaka maana yake ni kuwa inahitajika kuongeza uzalishaji mara mbili zaidi pale utekelezaji utakapoanza.  <topic>: kitaifa 